Ντέιβιντ Μόιζ

Ο Ντέιβιντ Μόιζ είναι σκωτσέζος προπονητής και πρώην ποδοσφαιριστής. Γεννήθηκε στις 25 Απριλίου 1963 στο Μπίρσντεν, προάστιο της Γλασκώβης και έκανε αξιόλογη καριέρα ως αμυντικός, παίζοντας μεταξύ άλλων στη Μπρίστολ Σίτι, την Ντανφέρμλιν και την Πρέστον, προτού ασχοληθεί επίσης επιτυχημένα με την προπονητική.

 Άρχισε την προπονητική του καριέρα από την τελευταία του ομάδα ως ποδοσφαιριστής, την Πρέστον τον Φεβρουάριο του 1998. Αναλαμβάνοντας την ομάδα την οδήγησε στον ημιτελικό των πλέι-οφ στην Ντιβίζιον 2, όπου έχασε από την Γκίλινχαμ. Την επόμενη αγωνιστική περίοδο πέτυχε την άνοδο της Πρέστον στην Τσάμπιονσιπ και μάλιστα διεκδίκησε άμεσα την άνοδο, αν και νεοφώτιστη, στην Πρέμιερ Λιγκ το 2001, αφού την οδήγησε στον τελικό των πλέι-οφ, χάνοντας όμως από την Μπόλτον. Το εντυπωσιακό προπονητικό του ξεκίνημα κέρδισε τους ανθρώπους της Έβερτον, που του εμπιστεύτηκαν τις τύχες της ομάδας. Ο Μόιζ τους δικαίωσε, οδηγώντας την Έβερτον στην πρώτη του ολοκληρωμένη χρονιά στην έβδομη θέση της βαθμολογίας και δύο χρόνια αργότερα στην τέταρτη θέση και τα προκριματικά του Τσάμπιονς Λιγκ. Τις δύο αυτές χρονιές οι συνάδελφοί του προπονητές του έδωσαν το βραβείο του προπονητή της χρονιάς (αγγλ. LMA Manager of the Year). Η πετυχημένη πορεία του συνεχίστηκε, αφού κατάφερε να οδηγήσει την Έβερτον τις περιόδους 2006–07 και 2007–08 στο Κύπελλο ΟΥΕΦΑ. Τον Οκτώβριο του 2008 ο Μόιζ υπέγραψε πενταετή ανανέωση συμβολαίου με την Έβερτον. Το 2009 ο Μόιζ οδήγησε την Έβερτον στην 5η θέση του πρωταθλήματος και στον τελικό του Κυπέλλου Αγγλίας, όπου η ομάδα του ηττήθηκε από την Τσέλσι με 2–1. Ο ίδιος κέρδισε για τρίτη φορά στην καριέρα του το βραβείο του προπονητή της χρονιάς, έχοντας καταφέρει να ανταγωνιστεί τις μεγαλές ομάδες της χώρας με αρκετά λιγότερα χρήματα και φθηνότερο ρόστερ. Τις επόμενες σεζόν δεν κατάφερε να οδηγήσει σε επιτυχίες την ομάδα του, κυρίως λόγω οικονομικών αδυναμιών, που άφησαν την Έβερτον με αρκετά χαμηλότερο μεταγραφικό μπάτζετ. Τον Μάιο του 2013, μετά από 11 χρόνια στην Έβερτον, έγινε γνωστό ότι δε θα ανανέωνε το συμβόλαιο του με την ομάδα του Λίβερπουλ και θα συνέχιζε την καριέρα του στη Μάντσεστερ Γιουνάιτεντ. Υπέγραψε συμβόλαιο εξαετούς διάρκειας και ανέλαβε το τιμόνι του συλλόγου την 1η Ιουλίου 2013. Εντούτοις η Μάντσεστερ διέκοψε πρόωρα τη συνεργασία μαζί του στις 22 Απριλίου 2014, πριν την ολοκλήρωση της πρώτης του αγωνιστικής περιόδου (2013–14) στον πάγκο της, ύστερα από τα φτωχά αποτελέσματα της ομάδας και τον αντικατέστησε με τον Ράιαν Γκιγκς. Τον Νοέμβριο του 2014 υπέγραψε συμβόλαιο συνεργασίας ως τον Ιούνιο του 2016 με την Ισπανική Ρεάλ Σοσιεδάδ. Ο Μόιζ ανέλαβε την ομάδα ευρισκόμενη στην 15η θέση της βαθμολογίας και την οδήγησε τελικά στην 12η θέση. Την επόμενη σεζόν το κακό ξεκίνημα της ομάδας οδήγησε στην απόλυσή του τον Νοέμβριο του 2015. Τον Ιούλιο του 2016 μετά την παραίτηση του Σαμ Άλαρνταϊς προκειμένου να αναλάβει το πόστο του προπονητή στην Εθνική Αγγλίας, ο Μόιζ τον αντικατέστησε στη Σάντερλαντ, παραιτούμενος μετά το τέλος της σεζόν και τον υποβιβασμό της ομάδας. Το Νοέμβριο του 2017 ο Μόιζ κλήθηκε να σώσει τη Γουέστ Χαμ που βρισκόταν στη ζώνη του υποβιβασμού και υπέγραψε εξαμηνιαίο συμβόλαιο. Αποχωρώντας μετά τη λήξη του τον Μάιο του 2018 είχε σώσει και μαθηματικά την ομάδα δύο αγωνιστικές πριν το τέλος της περιόδου. Στις 12 Ιουνίου 2021 υπέγραψε νέο συμβόλαιο με τη Γοέστ Χαμ, το οποίο δεσμεύει τις δύο πλευρές μέχρι το 2024. Ως ποδοσφαιριστής Πρωτάθλημα Σκωτίας με την Σέλτικ Γλασκώβης 1981–82Ως προπονητής Πρωταθλητής τρίτης κατηγορίας (Football League Second Division) με την Πρέστον: 1999–00 Φιναλίστ Κυπέλλου Αγγλίας: 1999 Προπονητής της χρονιάς (LMA Manager of the Year): 2002–03, 2004–05, 2008–09 Προπονητής του μήνα στην Πρέμιερ Λιγκ: Νοέμβριος 2002, Σεπτέμβριος 2004, Ιανουάριος 2006, Φεβρουάριος 2008, Φεβρουάριος 2009, Ιανουάριος 2010, Μάρτιος 2010, Οκτώβριος 2010